b'\n_START_ARTICLE_\nK\xc3\xa9libia\n_START_PARAGRAPH_\nK\xc3\xa9libia (\xd9\x82\xd9\x84\xd9\x8a\xd8\xa8\xd9\x8a\xd8\xa9) \xc3\xa9s una ciutat de la costa de Tun\xc3\xadsia a la punta nord-est de la pen\xc3\xadnsula del cap Bon, governaci\xc3\xb3 de Nabeul, propera al Ras Mustefa, a uns 56 km al nord de Nabeul. \xc3\x89s port de pesca amb 15.000 tones l\'any (la pesca es practica pel sistema de llums als vaixells o pesca de llamper\xc3\xb3), sobretot sardines, sardinetes, anxoves i seitons, per\xc3\xb2 t\xc3\xa9 un desenvolupament tur\xc3\xadstic important. Tamb\xc3\xa9 s\'hi produeix vi, el conegut com a muscat de K\xc3\xa9libia, afruitat i sec._NEWLINE_A la rodalia de la ciutat, hi ha un far (al cap) i tamb\xc3\xa9 una estaci\xc3\xb3 meteorol\xc3\xb2gica. La platja de la Mansourah, a uns 3 km de la ciutat, gaudeix de gran reputaci\xc3\xb3 i \xc3\xa9s considerada una de les millors de la Mediterr\xc3\xa0nia. Una altra platja de renom \xc3\xa9s la de Hammam Ghezaz. A l\'estiu, celebra un festival de la mar i cada dos anys un festival de cinema amateur (FIFAK).\n_START_SECTION_\nHist\xc3\xb2ria\n_START_PARAGRAPH_\nAspis (grec Clypea, llat\xc3\xad Clupea) fou una ciutat fortificada en territori cartagin\xc3\xa8s i m\xc3\xa9s tard a la prov\xc3\xadncia romana d\'\xc3\x80frica al districte de Zeugitana._NEWLINE_La ciutat la va fundar Ag\xc3\xa0tocles, que li va donar els dos noms, un de grec i un de llat\xc3\xad, que vol dir "escut", perqu\xc3\xa8 aquesta \xc3\xa9s la forma que t\xc3\xa9 el tur\xc3\xb3 on estava l\'antiga ciutat. _NEWLINE_Quan Ag\xc3\xa0tocles se\'n va anar, va passar als cartaginesos i el 256 aC fou ocupada pels romans per primera vegada. a la Primera Guerra P\xc3\xbanica Hi van desembarcar Manlius i Regulus i gr\xc3\xa0cies a la seva possessi\xc3\xb3 van poder-se retirar finalment quan foren recollits per la flota d\'Emili i Fulvi el 255 aC. Despr\xc3\xa9s fou destru\xc3\xafda per Corneli Escipi\xc3\xb3 Afric\xc3\xa0._NEWLINE_Un combat naval va tenir lloc enfront de la ciutat el 208 aC. Masinissa I es va escapar passant per la ciutat despr\xc3\xa9s de ser derrotat per Boccus, quan tothom es va pensar que s\'havia ofegat al travessar el riu Wadi al-Adieb (204 aC). _NEWLINE_A la tercera guerra p\xc3\xbanica el c\xc3\xb2nsol Pis\xc3\xb3 la va assetjar (148 aC) per terra i mar per\xc3\xb2 fou rebutjat. _NEWLINE_El 45 aC, fou convertida en col\xc3\xb2nia romana. Va ser possessi\xc3\xb3 de v\xc3\xa0ndals, bizantins i \xc3\xa0rabs. _NEWLINE_Despr\xc3\xa9s fou seu d\'un bisbat (411-646) que va existir fins a la conquesta \xc3\xa0rab, en qu\xc3\xa8 va quedar destru\xc3\xafda._NEWLINE_Del 1535 al 1546 fou saquejada tres vegades pels castellans. D\'aquesta \xc3\xa8poca, es conserva la fortalesa del segle VI constru\xc3\xafda pels bizantins en un promontori a 150 metres, que fou restaurada pels castellans i despr\xc3\xa9s pels otomans. El castell bizant\xc3\xad (del segle V) es troba a la zona on van estar les viles romanes, on s\'han trobat alguns mosaics importants, especialment les escenes de cacera d\'una vila del segle IV._NEWLINE_La municipalitat es va crear per decret de 13 de desembre de 1957 en un per\xc3\xadmetre de 1.026 hect\xc3\xa0rees. La poblaci\xc3\xb3 de la ciutat \xc3\xa9s de 33.000 habitants i la de la municipalitat de 43.209 habitants.'